Bildende Kunstneres Forening Rogaland

Bildende Kunstneres Forening Rogaland (BKFR) er en fagorganisasjon for profesjonelle billedkunstnere i Rogaland, og er organisert som en forening uten selvstendig økonomisk formål. Foreningen er en av Norske Billedkunstneres distriktsorganisasjoner, og er forpliktet av vedtekter og landsmøtevedtak i Norske Billedkunstnere.

Historikk
BKFR ble grunnlagt som Bildende Kunstneres Forening Stavanger 30. januar 1932 med August Jacobsen som første formann. Under krigen var det ingen foreningsvirksomhet, men arbeidet ble tatt opp igjen og foreningen ble dannet på nytt 28. januar 1947, denne gangen med Emil Abrahamsen som formann. Med tiden fikk foreningen medlemmer fra andre områder i distriktet, og navnet endret seg fra Bildende Kunstneres Forening Stavanger til Bildende Kunstneres Forening Rogaland.

Tidlig etter foreningens dannelse begynte arbeidet med å bedre de økonomiske vilkårene for medlemmene. Det var begrensede muligheter for å selge og formidle kunst, og foreningen forsøkte seg på å organisere tiltak etter Unge Kunstneres Samfunns modell som het «kunst for varer». Men dette strandet ettersom man var nødt for å bytte varer mot kunst i eget lokale, likevel ville transaksjonen være avgiftsbelagt. Foreningen ble også aktiv i bedriftsutstillinger og de arrangerte «Vandreutstillingen» i 1955, som skulle få kunsten lenger ut i distriktet. Denne ble avholdt i nyetablerte kunstforeninger i Sandnes, Bryne og Klepp.

Et annet område hvor Bildende Kunstneres Forening Rogaland engasjerte seg i var muligheten for å utdanne seg som kunstner. På 1950-tallet fantes det kun private skoler som tilbød kurs i maling og tegning. I 1956 fikk foreningen låne lokaler i kjelleren til Stavanger Kunstforening til etablering av et studieatelier som gikk under navnet «Studieatelieret i Stavanger». Studieatelieret fikk i begynnelsen økonomisk støtte fra kommunen, og ettersom tilbudet ble svært populært fikk det etter hvert også støtte fra staten og fylket, i tillegg til kommunen. På slutten av 1960-tallet ble lokalene sagt opp og studieatelieret flyttet inn i Verksgata, i lokaler som BKFR disponerte i denne tiden. Utdanningen i "Studieatelieret" ble formalisert med etableringen av Kunstskolen i Rogaland i 1978. I 2019 overtok Kunstskolen i Stavanger AS driften til skolen.

Formenn
 Emil Abrahamsen - 1947-1949
 Magnus Vigrestad - 1949-1955
 Thoralf Gjesdal - 1955
 Harald Stokkeland - 1956-1971
 Nordahl Eide - 1971
 Ole Nesvik - 1972-1974
 Ellef Gryte - 1974-1976
 Hugo Wathne - 1976-1980
 Martje Hofkamp - 1980
 Stanley Stornes - 1981
 Roland Lengauer - 1982
 Hugo Wathne - 1983
 Gunnar Aas - 1984-1988
 Craig Flannagan - 1988
 Kristoff Nasilowski - 1989
 Vibeke Fuglesang-Damsgaard - 1991
 Torunn Thrall - 1992

Litteratur 
 Bildende Kunstneres Forening Rogaland. Kunstnerliv i Rogaland: Bildende kunstneres forening Rogaland 1932-1992, Dreyer forlag, 1992.
 Geir Egil Bergjord. Kunstverk: Bildende kunstneres forening Rogaland 80 år, Pelikanen forlag 2012.

Referanser

Eksterne lenker 
 

Norske kunstforeninger
Norske kunstnerorganisasjoner